বিন্ধ্য উন্দুর্তি

বিন্ধ্য উন্দুর্তি (জন্ম ১৯৫৫) একজন নারীবাদী পণ্ডিত যিনি লিঙ্গ দৃঢ়বদ্ধতা, নারী স্বাস্থ্য এবং লিঙ্গ ভিত্তিক সহিংসতা নিয়ে গবেষণা এবং ভারতীয় নারীদের পক্ষে তার কাজের জন্য পরিচিত। উন্দুর্তি ভারতের হায়দ্রাবাদে টাটা ইনস্টিটিউট অব সোশ্যাল সায়েন্সেসের জেন্ডার স্টাডিজ বিভাগের মনোবিজ্ঞান বিষয়ের অধ্যাপক।

"হ্যান্ডবুক অব ইন্টারন্যাশনাল ফেমিনিজমস: পার্সপেক্টিভস অন সাইকোলজি, উইমেন, কালচার অ্যান্ড রাইটস " সম্পাদনার জন্য উন্দুর্তি এবং তার সহকর্মীরা অ্যাসোসিয়েশন ফর উইমেন ইন সাইকোলজি থেকে ২০১২ সালের ডিস্টিংগুইশড পাবলিকেশন অ্যাওয়ার্ড লাভ করেন। তিনি এর আগে ১৯৯৮ সালে অক্সফোর্ড বিশ্ববিদ্যালয়ে সাউথ এশিয়ান ভিজিটিং স্কলারশিপ এবং ২০০৪ সালে ফুলব্রাইট ভিজিটিং লেকচারার ফেলোশিপ পেয়েছিলেন। তিনি ন্যাশনাল একাডেমি অব সাইকোলজি (ইন্ডিয়া)-র প্রাক্তন সভাপতি।

 জীবনী 
উন্দুর্তি ১৯৫৫ সালের ২৫শে সেপ্টেম্বর ভারতের বিশাখাপত্তনমে জন্মগ্রহণ করেন। কলেজ অধ্যাপক ও স্কুল শিক্ষিকা দম্পতির কন্যা হিসেবে মধ্যবিত্ত পরিবারে বেড়ে উঠা উন্দুর্তি তার পছন্দের শিক্ষাক্ষেত্র বেছে নেওয়ার সুযোগ পেয়েছিলেন। যদিও লিঙ্গ বৈষম্য এবং অন্যায্য আচরণের দ্বারা তার শিক্ষাজীবন প্রভাবিত হয়নি, তবুও পরিবার ও ভারতীয় সমাজে বৈষম্যমূলক লৈঙ্গিক রীতিনীতি ছিল স্পষ্ট।

উন্দুর্তি অন্ধ্র বিশ্ববিদ্যালয়ে পড়াশোনা করেছেন। এখান থেকে তিনি ১৯৭৪ সালে ইংরেজি সাহিত্য, ইতিহাস এবং রাজনীতিতে বিএ, ১৯৭৬ সালে মনোবিজ্ঞানে স্নাতকোত্তর ডিগ্রি এবং ১৯৮৫ সালে মনোবিজ্ঞানে পিএইচডি ডিগ্রি অর্জন করেন। পিএইচডি করার সময় উন্দুর্তি তার বিশ্ববিদ্যালয়ে মানবাধিকার গোষ্ঠীতে যোগ দেন এবং অপরিশোধিত যৌতুক সম্পর্কিত হুমকির মুখে থাকা এবং পারিবারিক সহিংসতার শিকার নারীদের পক্ষে কাজ করেন। উন্দুর্তি বেল হুক, ফিলিস চেসলার এবং জিন মারেসেকের কাজ দ্বারা অনুপ্রাণিত হন এবং নারীবাদের প্রতি তার আগ্রহের জন্ম হয়। তিনি তৃতীয় ইন্ডিয়ান অ্যাসোসিয়েশন ফর উইমেন'স স্টাডিজ সভায় যোগ দেন এবং ভারতীয় নারীদের জীবন উন্নত করার উপায় নিয়ে গবেষণা শুরু করেন।

উন্দুর্তি ২০১০ সালে টাটা ইনস্টিটিউট অব সোশ্যাল সায়েন্সেসে শিক্ষক হিসেবে যোগদান করেন। তিনি সেন্টার ফর হেলথ অ্যান্ড অ্যালাইড থিমস (CEHAT)-এর সাথে মিলে নারীবাদী কাউন্সেলিংয়ের উপর একটি কোর্স তৈরি করেন। উন্দুর্তি ২০১৩ সালের "ফেমিনিস্ট কাউন্সেলিং অ্যান্ড ডোমেস্টিক ভায়োলেন্স ইন ইন্ডিয়া"-তে পারিবারিক সহিংসতার জন্য নারীবাদী কাউন্সেলিংয়ের উপর একটি অধ্যায় রচনা করেছিলেন। তিনি আন্তর্জাতিক নারী গবেষণা কেন্দ্র (ICRW) এবং বিল ও মেলিন্ডা গেটস ফাউন্ডেশন দ্বারা পৃষ্ঠপোষিত "আনপ্যাকিং সেক্স ট্র্যাফিকিং অ্যামং উইমেন অ্যান্ড গার্লস ইন অন্ধ্র প্রদেশ"-এর প্রধান গবেষক ছিলেন।

উন্দুর্তির গবেষণামূলক কর্ম ভারতীয় সমাজে নারীদের মুখোমুখি হওয়া সামাজিক অবিচারের উপর আলোকপাত করে। তিনি মূলত তিনটি গবেষণা ক্ষেত্র নিয়ে কাজ করেন: পারিবারিক নির্যাতন, মানসিক অসুস্থতা এবং কঠোর লিঙ্গ দৃঢ়বদ্ধতা থেকে উদ্ভূত কর্মক্ষেত্র ও পারিবারিক দ্বন্দ্ব। ভারতে অনেক নারী সামাজিক এবং পারিবারিক প্রত্যাশা পূরণ করতে হিমশিম খান, যেখানে নারীর কর্মসংস্থানকে ঘিরে প্রায়শই সামাজিক সহায়তার অভাব দেখা যায়। বিষণ্ণতা, উদ্বেগ এবং দৈহিক লক্ষণ ব্যাধির মতো মানসিক ব্যাধিগুলো ভারতের নারীদের মধ্যে অত্যন্ত সাধারণ, যা প্রায়শই শনাক্ত হয় না এবং অচিকিৎসিত থেকে যায়। তদুপরি ভারতে কেবল পুরুষরাই পারিবারিক সহিংসতার সাথে জড়িত নয়, বরং শাশুড়ির মতো নারী আত্মীয়রাও নারীদের উপর সহিংসতা চালায়। উন্দুর্তির কাজ ভারতের নারীদের জীবনে প্রভাব বিস্তারকারী ক্ষমতা কাঠামোর উপর আলোকপাত করে, যার প্রধান লক্ষ্য নারীদের জীবনযাত্রার মান উন্নত করা।

 তথ্যসূত্র 

 বহিঃসংযোগ 
 শিক্ষক ও কর্মচারীবৃন্দের হোমপেজ
 সাইকোলজি'স ফেমিনিস্ট ভয়েসেস প্রোফাইল

বিষয়শ্রেণী:জীবিত ব্যক্তি
বিষয়শ্রেণী:১৯৫৫-এ জন্ম
বিষয়শ্রেণী:ভারতীয় নারীবাদী
বিষয়শ্রেণী:ভারতীয় নারী সক্রিয়কর্মী
বিষয়শ্রেণী:ভারতীয় মনোবিজ্ঞানী
বিষয়শ্রেণী:ভারতীয় নারী মনোবিজ্ঞানী